
 14.11.2015
 BG
 Официален вестник на Европейския съюз
 L 299/1
 РЕГЛАМЕНТ ЗА ИЗПЪЛНЕНИЕ (ЕС) 2015/1998 НА КОМИСИЯТА
 от 5 ноември 2015 година
 за установяване на подробни мерки за прилагането на общите основни стандарти за сигурност във въздухоплаването
 (текст от значение за ЕИП)
 ЕВРОПЕЙСКАТА КОМИСИЯ,
 като взе предвид Договора за функционирането на Европейския съюз,
 като взе предвид Регламент (ЕО) No 300/2008 на Европейския парламент и на Съвета от 11 март 2008 г. относно общите правила в областта на сигурността на гражданското въздухоплаване и за отмяна на Регламент (ЕО) No 2320/2002 (1), и по-специално член 4, параграф 3 от него,
 като има предвид, че:
 (1)
 В съответствие с член 4, параграф 3 от Регламент (ЕО) No 300/2008 Комисията следва да приеме подробни мерки за прилагането на посочените в член 4, параграф 1 общи основни стандарти, и общи мерки, предвидени в член 4, параграф 2 от посочения регламент, които допълват общите основни стандарти.
 (2)
 Ако съдържат чувствителна по отношение на сигурността информация, тези мерки следва да бъдат разглеждани в съответствие с Решение (ЕС, Евратом) 2015/444 на Комисията (2), както е предвидено в член 18, буква а) от Регламент (ЕО) No 300/2008. По тази причина тези мерки следва да бъдат приети отделно чрез Решение за изпълнение на Комисията, чиито адресати са държавите членки, без да се публикуват.
 (3)
 Регламент (ЕС) No 185/2010 на Комисията (3), с който се определят мерките, посочени в член 4, параграф 3 от Регламент (ЕО) No 300/2008, е бил изменян 20 пъти след влизането си в сила. С цел да се гарантират яснота и правна сигурност, той следва да бъде отменен и заменен с нов акт, който да консолидира първоначалния акт и всички изменения към него. Този нов нормативен акт трябва да е също по-ясен и актуализиран, където е необходимо, отчитайки практическия опит до момента и съответния технологичен напредък.
 (4)
 Тези мерки следва да се преразглеждат редовно, за да се гарантира, че отговарят на актуалните заплахи.
 (5)
 Мерките, предвидени в настоящия регламент, са в съответствие със становището на Комитета по сигурност на гражданското въздухоплаване, създаден по силата на член 19, параграф 1 от Регламент (ЕО) No 300/2008,
 ПРИЕ НАСТОЯЩИЯ РЕГЛАМЕНТ:
 Член 1
 Подробните мерки за прилагане на общите основни стандарти за защита на гражданското въздухоплаване срещу незаконни актове на вмешателство, които застрашават сигурността на гражданското въздухоплаване, посочени в член 4, параграф 1 от Регламент (ЕО) No 300/2008, както и общите мерки, допълващи общите основни стандарти, посочени в член 4, параграф 2 от същия регламент, се определят в приложението.
 Член 2
 Регламент (ЕС) No 185/2010 се отменя. Позоваванията на отменения регламент ще се считат за позовавания на настоящия.
 Член 3
 Настоящият регламент влиза в сила в деня след деня на публикуването му в Официален вестник на Европейския съюз.
 Той се прилага от 1 февруари 2016 г.
 Настоящият регламент е задължителен в своята цялост и се прилага пряко във всички държави членки.
 Съставено в Брюксел на 5 ноември 2015 година.
 За Комисията
 Председател
 Jean-Claude JUNCKER
 (1) ОВ L 97, 9.4.2008 г., стр. 72.
 (2) Решение (ЕС, Евратом) 2015/444 на Комисията от 13